Toets grondgesondheid met pasmaakpakket | Maroela Media
Toets grondgesondheid met pasmaakpakket
Deurlopende grondtoetse met gepaardgaande regstellings sal verseker dat gewasse optimaal presteer. (Foto: Steven Weeks, Unsplash)
Boere kan nou gebruik maak van 'n pasmaakpakket van toetse wat fokus op grondgesondheid, wat deur die Landbounavorsingsraad (LNR) ontwikkel is. Hierdie stel toetse word derhalwe so aanmekaargesit dat 'n boer kan besluit vir watter eienskappe hy in sy grond wil toets.
Die pakket, met die naam YourSoilTM, stel 'n boer in staat om vas te stel wat die grondgesondheidsstatus van sy grond is en so ook die probleemeienskappe van sy grond te identifiseer. Grondmonsters word na die LNR gestuur en die eindproduk is een verslag met 'n bespreking van al die aspekte van grondgesondheid, wat die boer gekies het.
Die lys toetse wat gedoen kan word, dek twee breë aspekte van grondgesondheid. Dit sluit in die biotiese eienskappe, soos die mikro-organismes, nematodes, swamme en bakterieë, wat as biologiese aanwysers gebruik word, asook die abiotiese aspek, wat die fisiese en chemiese ontleding van die grond en plantmateriaal behels.
Die pakket kan dan pasgemaak word sodat 'n boer uit 'n wye reeks toetse binne hierdie twee aspekte, wat met sy jaarlikse grondtoetssiklusse ooreenstem, kan kies. Dit beteken dat 'n boer sy grondgesondheid deur die jaar toets, wat dan in ooreenstemming is met die verskillende ontwikkelingstadia van sy gewasse.
"Die LNR is Suid-Afrika se bewaarder van landbounavorsing en ontwikkel nuutskeppende oplossings vir dié sektor om voedselsekerheid te beskerm én ondersteun die landbouwaardeketting met behulp van die nuutste tegnologieë," sê dr. Nthabiseng Motete, die LNR se waarnemende uitvoerende bestuurder, "Deur die ontwikkeling van oplossings soos die YourSoilTM-pakket lewer die LNR steeds beduidende bydraes tot die hervorming van landbou in Suid-Afrika."
Twee van die LNR se navorsingskampusse, Plantgesondheid en plantbeskerming, asook Natuurlike hulpbronne en ingenieurswese: grond, klimaat en water, het saamgespan om hierdie pakket vry te stel.
Dr Garry Paterson, navorsingspanbestuurder vir grondwetenskap, het vir Maroela Media gesê dat die pakket vir klein- en grootskaalse boere geskik is en dat daar tans 'n groot belangstelling en aanvraag is.
Hy sê bykomend tot die toetspakket kan boere ook plaasbesoeke aanvra indien konsultasiewerk verlang word.
"Die verbetering van die gesondheid van 'n boer se grond kan insetkoste verminder en die volhoubaarheid daarvan verbeter," sê Motete. "In die lig van die toenemende belangrikheid van grondgesondheid vir boere is die voordele van hierdie eiesoortige nuwe pakket wat deur die LNR ontwikkel is, eindeloos."
Sy sê die pasgemaakte stel toetse kan bydra tot 'n langtermyn-grondmoniteringstelsel, wat meer inkomste op 'n volhoubare grondslag tot gevolg kan hê.